Mešita Kuršum (Pazardžik)

**Mešita Kuršum** (), známa aj ako **Mešita Hadžiho Kalăča** (), **Pašova mešita** (), alebo **Nazăr aga** () je stavba mešity nachádzajúca sa v centrálnej časti mesta Pazardžik v južnom Bulharsku.

## Názov
Názov *Mešita Kuršum*, alebo doslovne *Olovená mešita* je odvodený od faktu, že strecha budovy je pokrytá olovom (kuršum). Názvy *Pašova mešita* a *Nazăr aga* súvisia s obdobím výstavby – Nazăr aga je meno človeka, ktorý dal budovu postaviť a bol pokladníkom pašu Gjurdžiho Mehmeda.

## Poloha
Mešita Kuršum leží v centrálnej časti mesta Pazardžik na ulici „General Gurko“ v bezprostrednej blízkosti parku s areálom mestských minerálnych kúpeľov.

## Dejiny a súčasnosť
Budovu dal postaviť v roku 1666 Nazăr aga, ktorý pol pokladníkom pašu Gjurdžiho Mehmeda a s uvedenými mužmi boli spojené aj prvé názvy mešity – teda *Pašova mešita* a *Nazăr aga*. Názov *Mešita Kuršum* sa začal používať až neskôr. V rokoch 1990 – 2010 bola budova niekoľkokrát reštaurovaná. Pri reštauráciách bola vymenená strecha minaretu, opravená strecha samotnej mešity, reštaurovaná bola aj predsieň pri vchode a v interiéri boli vybudované dve oddelenia pre ženy. Mešita Kuršum je v súčasnosti obľúbeným turistickým cieľom mesta.

## Charakteristika
Rozmery budovy nie sú veľmi veľké, mešita sa však však vyznačuje veľmi vysokým tenkým minaretom, ktorého výška dosahuje až 33 metrov (minaret bol v minulosti, keď na území mesta stálo pôvodných približne 20 mešít, najvyšším minaretom v Pazardžiku). Budova je v základoch štvorcového pôdorysu, neskôr pokračuje vestibulom osemuholníkovitého tvaru a zakončená je vo výške 13 metrov pologuľovitou kupolou. Steny mešity sú kamenné, strecha budovy je pokrytá olovom. Minaret je zakončený plechovou strechou kónusovitého tvaru. Stavba je jedinou mešitou, ktorá ostala zachovaná z pôvodných 18 – 20 mešít, ktoré boli postavené na území mesta v časoch osmanskej nadvlády a je tak v súčasnosti nielen najstaršou mešitou, ale aj najstaršou budovou celkovo, stojacou na území dnešného Pazardžiku. Interiér mešity je bohato a pestro zdobený. Vo dvore areálu mešity sa nachádza niekoľko kašní, ktoré pochádzajú z rôznych časových období. Budova si do súčasnosti zachovala svoju pôvodnú architektonickú autenticitu.

## Štatút a dôvod pamiatkovej ochrany
Kategória: kultúrna pamiatka miestneho významu

Stavba bola vyhlásená za kultúrnu pamiatku v Štátnom vestníku č.98 z roku 1964 – ako dôvod pamiatkovej ochrany je uvedená architektonická hodnota stavby. 

## Galéria

Pazardzhik-2020-09-KurshumDzhamija01.jpg|Pohľad k mešite z ulice „General Gurko“ od mestských minerálnych kúpeľov
Pazardzhik-2020-09-KurshumDzhamija10.jpg|Celkový pohľad na areál mešity zo severozápadu
Pazardzhik-2020-09-KurshumDzhamija09.jpg|Pohľad na mešitu zo severu
Pazardzhik-2020-09-KurshumDzhamija03.jpg|Pohľad na mešitu z juhozápadu
Pazardzhik-2020-09-KurshumDzhamija07.jpg|Pohľad na južnú fasádu budovy
Pazardzhik-2020-09-KurshumDzhamija05.jpg|Pohľad na východnú fasádu budovy
Pazardzhik-2020-09-KurshumDzhamija02.jpg|Detailný pohľad na vrchnú časť budovy s vestibulom a kupolou
Pazardzhik-2020-09-KurshumDzhamija08.jpg|Detailný pohľad na minaret zo západu
Pazardzhik-2020-09-KurshumDzhamija06.jpg|Detailný pohľad na vrchnú časť kupoly a minaretu


## Referencie

## Iné projekty

Kategória:Stavby v Pazardžiku
Kategória:Architektúra z 1666
Kategória:Mešity v Bulharsku
Kategória:Kultúrne pamiatky v Bulharsku
Kategória:Osmanská architektúra v Bulharsku